Deklaro de Schuman

La Deklaro de Schuman de la 9-a de majo 1950 estis propono de Robert Schuman, tiama ministro pri eksterlandaj aferoj de Francio, por krei novan organizan formon de ŝtatoj en Eŭropo. Post la spertoj de la du mondmilitoj, Francio agnoskis ke certaj valoroj kiel justico ne povus dependi nur de la ŝtata aparataro. Efektiviĝis multe pli ol nur teknika Komunumo por subigi la karban kaj ŝtalan industriojn de Francio, Okcidenta Germanio kaj aliaj landoj sub komunan Altan aŭtoritaton de la Eŭropa Komunumo pri Karbo kaj Ŝtalo. La strebo gvidis al paca reorganizado de la post-mondmilita Eŭropo. La propono gvidis unue al fondo de la Eŭropa Komunumo pri Karbo kaj Ŝtalo (EKKŜ). Tiu estis la antaŭanto de kelkaj aliaj Eŭropaj Komunumoj kaj ankaŭ tio kio nun estas la Eŭropa Unio (EU). La eventon oni ĉiujare festas kiel la Tagon de Eŭropo kaj Schuman mem estas konsiderata unu el la patroj de la eŭropa konstruado.

 Eksteraj ligiloj 

 EUROPA - Deklaro de la 9-a de majo 1950 (en la oficialaj lingvoj de la Eŭropa Unio)

Kategorio:Politiko en 1950
Kategorio:Historio de Eŭropa Unio